钦定古今图书集成/历象汇编/庶征典/第134卷 > 《醴泉无源赋》宋·王禹偁
## 钦定古今图书集成/历象汇编/庶征典/第134卷 > 《醴泉无源赋》宋·王禹偁

泉本灵长，皆从滥觞。何无源而自涌，应有德以呈祥。
厥味孔甘，可饮九苞之凤；其波不浊，宁朝百谷之王。
岂不以地乃至柔，水惟善下。不爱其宝。于以光乎圣
人，感而遂通。于以归乎王者。但沸。以出焉，奚疏凿
之谓也？神化难知，汪洋在兹。视之者孰分似带，挹之
者咸谓如饴。匪自高山，非贰师之刺矣。不居绝塞，岂
耿恭而拜之？有以见德及于地，不期而至。其润也齐
乎圣泽，其涌也偕乎睿知。浪井不凿，我则同出而异
名；灵芝无根，我则重祥而叠瑞。稽夫是泉也，其源不
见，于义则那；其味且旨，在理云何。得非源之隐也，与
凡流而有异；味之美也，表圣德而靡他。不然，又安得
匪因掘地，而自可蠲痾者哉？出鸟鼠者，匪吾之偶；产
蛟龙者，亦孔之丑。鄙河水之九曲，笑泾泥之一斗。自
然而然，非有而有。考乎支派，应居水府之先；效彼休
祯，合列《祥经》之首。是何不在高原，波腾浪翻。孰知乎
桐柏，孰谓乎昆仑？任大禹之功深，宁归《畎浍》，纵张骞
之力尽。曷识根源。士有自立身谋，非因世本。桴《学海》
以斯久，导言泉而渐远。期作瑞于昌朝，免常流之一
混。